b'\n_START_ARTICLE_\nIvan Berbu\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Gorici (1858-1866). Na dunajski univerzi je diplomiral iz matematike in fizike. Po diplomi je slu\xc5\xbeboval na srednjih \xc5\xa1olah v Gradcu, Ljubljani in Pazinu (1874-1880) ter od 1881 kot profesor matematike in fizike na realki v Gorici._NEWLINE_Bil je ve\xc4\x8d let sourednik So\xc4\x8de in Gorice dopisnik Slovenskega naroda, Ljubljanskega zvona in drugih listov. \xc5\xbde 1889 je kandidiral v de\xc5\xbeeli zbor za okraje Gorica, Kanal in Ajdov\xc5\xa1\xc4\x8dina, prvi\xc4\x8d pa je bil izvoljen 1895 v gori\xc5\xa1kem okraju. Vrsto let (1902-1913) je bil \xc4\x8dlan de\xc5\xbeelnega odbora in deloval pri finan\xc4\x8dnem odseku in komisiji za pogozdovanje Krasa. Deloval je tudi pri kulturnih in denarnih zavodih, bil predsednik Centralne posojilnice in Gori\xc5\xa1ke zveze, blagajni\xc4\x8dar \xc5\xa0olskega doma. Vseskozi pa se je trudil zbuditi med ljudstvom zanimanje za politi\xc4\x8dno in narodnostno \xc5\xbeivljenje. Zaradi zaslug ga je ve\xc4\x8d slovenskih ob\xc4\x8din imenovalo za \xc4\x8dastnega ob\xc4\x8dana._NEWLINE_Ob ustanovitvi Slovenske ljudske stranke (SLS) na Gori\xc5\xa1kem (25. novembra 1907) je postal \xc4\x8dlan strankinega vodstva. Ob razkolu SLS (1913) je ponovno kandidiral za de\xc5\xbeelni zbor, a ni bil izvoljen. Po italijanski zasedbi Gorice (16. avgust 1916) se je tudi Berbu\xc4\x8d z ostalimi begunci umaknil v Ljubljano, kjer je Krek ustanovil Posredovalnico za gori\xc5\xa1ke begunce s slovenskim in italijanskim odsekom. V vodstvo slovenskega odseka je bil imenovan tudi Berbu\xc4\x8d. Na pobudo Antona Koro\xc5\xa1ca je septembra 1918 pri\xc5\xa1el v Gorico in Trst, kjer sta se na Primorskem osnovala dva lo\xc4\x8dena pododbora Narodna sveta, prvi za Gori\xc5\xa1ko, drugi za Tr\xc5\xbea\xc5\xa1ko. V Gori\xc5\xa1kem Narodnem svetu je kot podpredsednik deloval Ivan Berbu\xc4\x8d.'